De sidste pust fra efterårets første storm, Knud, kan stadig mærkes i dag, lørdag. Hårde vindstød og voldsomme byger vil dagen igennem præge vejrudsigten, lyder det fra DMI. Men ellers er Nordjylland sluppet nådigt fra mødet med Knud. Det meddeler Nordjyllands Politi. Fredag aften var det kun blevet til meldinger om fire væltede træer i Nordjylland, og i Thy og på Mors har Midt- og Vestjyllands Politi ingen anmeldelser fået om skader. Heller ikke selv om stormen var værst i Hanstholm, hvor der blev målt vindstød på 34,5 meter i sekundet, hvilket vil sige vindstød af orkanstyrke. Badehuse blæst rundt Ét sted i regionen er der dog ganske håndgribelige beviser på, at Knud i går gik i land. På stranden i Blokhus er de hvide badehuse nemlig blevet kastet rundt af vinden i løbet af fredag, præcis som badehusene i Løkken blev det, da stormen Johanne ramte kysten den 10. august. Ifølge en video, TV2 Nord har fået tilsendt, ser flere af husene ud til at have fået skader med på vejen. Artiklen fortsætter efter billederne.   Færger aflyst og forsinket Fredag oplevede passagerer hos både StenaLine, ColorLine og Fjordline, at deres færger til og fra Norge blev aflyst på grund af vejret. Lørdag kan der stadig være problemer med at krydse Skagerrak, meddeler færgeselskaberne. Hos Fjordline er der kun tale om forsinkelser, mens StenaLine har en enkelt aflysning lørdag morgen fra Oslo til Frederikshavn. Colorline, som sejler fra Hirtshals til Larvik og Kristiansand har aflyst alle sine afgange frem til klokken 16.30 på grund af vejret.

Referat:
Selv om Knud ikke blev så stor en storm, som meteorologerne først havde varslet, kan efterdønningerne stadig mærkes og ses lørdag.